Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članaka 30. i 31. Statuta Općine Povljana („Službeni glasnik Zadarske županije“, broj 13/21), Općinsko vijeće Općine Povljana na svojoj 15. sjednici održanoj dana 28. lipnja 2023. godine donijelo je

**STATUTARNU ODLUKU**

**o izmjeni i dopuni Statuta Općine Povljana**

**Članak 1.**

U Statutu Općine Povljana („Službeni glasnik Zadarske županije“, broj 13/21) (u daljnjem tekstu: Statut) članak 41. mijenja se i sada glasi:

„Radna tijela Općinskog vijeća Općine Povljana su:

1. Mandatno Povjerenstvo,

2. Povjerenstvo za izbor i imenovanja,

3. Povjerenstvo za Statut i Poslovnik.

Pored radnih tijela navedenih u stavku 1. ovog članka, u radna tijela Općinskog vijeća uvrštava se i sljedeće:

- Odbor za dodjelu javnih priznanja Općine Povljana (čine ga predsjednik i dva člana); provodi postupak prikupljanja prijedloga i razmatra pristigle prijedloge za dodjelu javnih priznanja Općine Povljana, utvrđuje prijedlog odluke o dodjeli pojedinog javnog priznanja te ga upućuje Općinskom vijeću,

- Komisija za proračun i financije (čine ga predsjednik i dva člana); razmatra prijedlog proračuna i izvješća o izvršenju proračuna, te izmjene i dopune proračuna, prati provođenje utvrđene financijske politike,

- Vijeće za koncesijska odobrenja na pomorskom dobru u Općini Povljana (čine ga tri predstavnika Općine Povljana, jedan predstavnik Upravnog odjela za pomorsko dobro, more i promet Zadarske županije i jedan predstavnik Lučke kapetanije Zadar); predlaže koncesijsko odobrenje za obavljanje djelatnosti na pomorskom dobru koje ne isključuju niti ograničavaju opću upotrebu pomorskog dobra,

- Odbor za imenovanje ulica i trgova Općine Povljana (čine ga predsjednik i dva člana); predlaže Općinskom vijeću odluke o imenovanju i preimenovanju ulica i trgova, razmatra mišljenja i prijedloge mještana upućene o promjeni i imenovanju ulica i trgova.“

**Članak 2.**

Članak 42. Statuta mijenja se i sada glasi:

„Mandatno povjerenstvo:

- na konstituirajućoj sjednici obavještava Općinsko vijeće o provedenim izborima za Općinsko vijeće i imenima izabranih članova Općinskog vijeća, temeljem objavljenih rezultata nadležnog izbornog povjerenstva o provedenim izborima,

- obavještava Općinsko vijeće o podnesenim ostavkama na dužnost članova Općinskog vijeća, te o zamjenicima članova koji umjesto njih počinju obavljati dužnost člana Općinskog vijeća,

- obavještava Općinsko vijeće o mirovanju mandata članova Općinskog vijeća i o zamjenicima članova koji umjesto njih počinju obavljati dužnost člana Općinskog vijeća,

- obavještava Općinsko vijeće o prestanku mirovanja mandata člana Općinskog vijeća,

- obavještava Općinsko vijeće o prestanku mandata kada se ispune zakonom predviđeni uvjeti i obavještava Općinsko vijeće da su ispunjeni zakonski uvjeti za početak mandata zamjeniku člana Općinskog vijeća.

Mandatno povjerenstvo čine predsjednik i dva člana.

Mandatno povjerenstvo bira se na prvoj sjednici Općinskog vijeća iz redova vijećnika.“

**Članak 3.**

Članak 43. Statuta mijenja se i sada glasi:

„Povjerenstvo za izbor i imenovanja, predlaže:

- izbor i razrješenje predsjednika i potpredsjednika Općinskog vijeća,

- izbor i razrješenje članova radnih tijela Općinskog vijeća,

- imenovanje i razrješenje drugih osoba određenih ovim Statutom i drugim aktima Općinskog vijeća.

Povjerenstvo za izbor i imenovanja, čine predsjednik i dva člana.

Povjerenstvo za izbor i imenovanja bira se na prvoj sjednici Općinskog vijeća u pravilu iz redova vijećnika Općinskog vijeća.“

**Članak 4.**

Članak 44. Statuta mijenja se i sada glasi:

„Povjerenstvo za Statut i Poslovnik:

- predlaže statut Općine i poslovnik Općinskog vijeća,

- predlaže pokretanje postupka za izmjenu statuta Općine odnosno poslovnika Općinskog vijeća,

- razmatra prijedloge općih akata koje donosi Općinsko vijeće u pogledu njihove usklađenosti s pravnim sustavom, te u pogledu njihove pravne obrade i o tome daje mišljenje i prijedloge Općinskom vijeću.

Povjerenstvo za Statut i Poslovnik čine predsjednik i dva člana.

Predsjednik i članovi povjerenstva za Statut i Poslovnik biraju se u pravilu iz redova vijećnika.“

**Članak 5.**

Članak 45. Statuta mijenja se i sada glasi:

„Pored radnih tijela navedenih u članku 41. ovog Statuta Općine Povljana, Općinsko vijeće posebnom odlukom osniva i druga radna tijela u svrhu priprema odluka iz djelokruga Općinskog vijeća.“

**Članak 6.**

Članak 46. Statuta mijenja se i sada glasi:

„Općinsko vijeće može uz radna tijela osnovana ovim Statutom, osnivati druga stalna i povremena radna tijela radi proučavanja i razmatranja drugih pitanja iz djelokruga Općinskog vijeća, pripreme prijedloga odluka i drugih akata, davanja mišljenja i prijedloga u svezi pitanja koja su na dnevnom redu Općinskog vijeća.

Sastav, broj članova, djelokrug i način rada radnih tijela utvrđuje Općinsko vijeće Poslovnikom ili posebnom odlukom.“

**Članak 7.**

Članak 47. Statuta mijenja se i glasi:

„Predsjednik i članovi radnog tijela biraju se u pravilu između vijećnika.

O prijedlogu kandidata za predsjednika i članove radnih tijela glasuje se u cjelini.“

**Članak 8.**

Ova Statutarna odluka stupa na snagu osmog dana od dana objave u Službenom glasniku Zadarske županije.

KLASA:012-03/21-01/1

URBROJ:2198-25-01-1-23-3

Povljana, 28. lipnja 2023. godine

OPĆINSKO VIJEĆE OPĆINE POVLJANA

Predsjednik Općinskog vijeća

Nikola Škoda